সোহরাব হোসেন : ১৯৪৭ সালে দেশ বিভাগের দুদিন পর আমি ঢাকায় আসি। কলকাতার চাকরি ঢাকায় বদলি নিয়ে। সেই থেকে নিয়মিত ঢাকায় আছি। প্রথমে নীলক্ষেত ব্যারাকে উঠি, পরে চলে যাই ৪১ জিন্দাবাহার লেন। ওই বাড়িটি ওস্তাদ মোহাম্মদ হোসেন খসরু এবং আব্বাসউদ্দীনের নামে বরাদ্দ দেওয়া হয়। কিন্তু  বাড়িটির আশেপাশে বাইজিরা থাকত। তাই খসরু সাহেব ও আব্বাসউদ্দীন সাহেব সেখানে থাকেননি। ফলে আমরা থাকতে লাগলাম। আমার সঙ্গে থাকতেন শিল্পী বেদারউদ্দিন আহমদ, শেখ লুত্ফর রহমান, ওস্তাদ খাদেম হোসেন খান, মমতাজ আলী খান ও শমসের আলী। পরে ওস্তাদ মীর কাশিম খান, বাহাদুর হোসেন খান আমাদের সঙ্গে যোগ দেন। দেয়ালে পেরেক ঠুকে বাহাদুর তার চকচকে সরোদ ঝুলিয়ে রাখত। যেদিন সরোদ শোনার ইচ্ছা হতো সেদিন বলতাম-বাহাদুর আমার ঘুম পেয়েছে, ঘুমাব। আজ সরোদ বাজিও না। বাহাদুর এই কথা শুনে ইচ্ছা করে সরোদ বাজাত। ওই সময় ঢাকার গানের জগত্ বেশ উজ্জ্বল ছিল।  তবে মানুষের মধ্যে বেশ গোঁড়ামি ছিল। তখন নারী শিল্পী কম ছিল। লায়লা আর্জুমান্দ বানুকে অনেক কষ্ট করে গান শিখতে হয়েছে। তখন বিভিন্ন পূজা-পার্বণে আমি গান গেয়েছি। কার্জন হল, সলিমুল্লাহ মুসলিম হল, মাহবুব আলী ইনস্টিটিউট ইত্যাদি জায়গায় গান গাইতাম। নাজিমউদ্দীন রোডের রেডিওতে প্রচুর গেয়েছি।